**OPĆE UPUTE ZA POSTUPANJE U SLUČAJU POTRESA**

 **Opće upute:**

* tijekom samog potresa najbitnije je pokušati ostati smiren što je najviše moguće, ne paničariti i osvijestiti da ne ubija sam potres, već da do većine ozljeda dolazi kada se uspaničeno pokušavamo dokopati otvorenog prostora. Pritom najčešće ozljede dolaze od eventualnih urušavanja, el. kabela, predmeta koji padaju i sl.
* **najvažnije, je dobro znati koja su „sigurna“ mjesta u svakoj prostoriji – koji su čvrsti, nosivi zidovi. Oni bi trebali poslužiti kao zaklon ukoliko dođe do potresa. Za zaklon može poslužiti i čvrst, jak stol i ispod štoka vrata ako je ispod nosive grede**
* **nosivi, glavni zidovi moraju biti slobodni od namještaja, polica i sl.**
* velike i teške predmete ne treba držati na visokim policama, ormarima. Ormari, ogledala i slike na zidovima trebali bi biti dobro fiksirani. Općenito, trebalo bi voditi računa o tome da su onemogućena gibanja pokretnih dijelova namještaja i tehničke opreme
* putevi i izlazi evakuacije moraju biti stalno slobodni i prohodni
* sporedni (nužni) izlazi moraju imati ključ u blizini (ako su stalno zaključani)
* u građevini, nužno je znati gdje su glavne sklopke za struju, ventili za vodu i plin te kako se zatvaraju - o tome brine tehničko osoblje ustanove
* trebaju biti zaduženi radnici koji će kontaktirati potrebne ustanove, ravnatelja, roditelje, te br. 112
* osigurati mobilne torbice prve pomoći i zadužiti osobe za iste
* preporuka je imati spremno na jednom mjestu određeni broj deka, bočice vode koje mogu poslužiti za potrebu na otvorenom prostoru
* obavljati vježbe evakuacije i odrediti voditelje evakuacije kao i druga zaduženja za radnike
* škola treba imati pomoćnu ručnu sirenu i dio opreme, ručnog alata spremljenoga (kod domara)

 **Postupanje u slučaju potresa:**

* svi zaposlenici, kao i učitelji s učenicima te dr. osobe koje se zateknu u trenutku potresa moraju stati na **najsigurnije mjesto - uz najbliži nosivi zid, ispod štoka vrata ako je iznad nosiva greda ili ispod čvrstoga masivnijeg stola i obvezno se držati dalje od prozora, staklenih površina te svega što bi moglo pasti – rasvjetnih tijela, namještaja, itd.**
* **glavu i lice zaštiti na najbolji način**
* **sačuvati prisebnost i ne paničariti**
* učitelji moraju imati nadzor nad djecom u razredu
* **ostati u građevini sve dok se prvo podrhtavanje tla ne smiri i tek tada napuštati građevinu**
* građevina se napušta prema izlazima označenim kao najkraćim putevima evakuacije, prema zbornom mjestu, bez nepotrebnih zadržavanja (npr. oblačenja, uzimanja stvari i sl.)
* na zbornom mjestu (sigurnom prostoru), učitelji obavljaju nadzor jesu li sva djeca na okupu, prema mogućnosti uspostavljaju kontakt s roditeljima djece
* učiteljima po potrebi mogu pomoći i drugi radnici (administrativno osoblje, spremačice, radnici iz kuhinje, domar)
* kada je obavljena evakuacija, zabranjen je povratak u građevinu dok se za to ne dobije uputa ustanova civilne zaštite ili drugih ovlaštenih ustanova
* voditelji evakuacije, domar trebaju obaviti nadzor na najsigurniji način u građevini i utvrditi da li su svi napustili građevinu
* postupati prema uputama sredstava javnog priopćavanja
* nakon prvog potresa postoji opasnost od novog potresa. Naknadni potresi uglavnom su slabiji od glavnog (mogu biti i jači), ali su jednako opasni jer mogu stvoriti novu štetu na već oštećenoj građevini
* evakuacija se mora obaviti ako je u pitanju i manji potres